Kuninga kõne

"Kuninga kõne" on 2010. aastal valminud film, mille lavastas Tom Hooper. Peaosi mängivad Colin Firth, Geoffrey Rush ja Helena Bonham Carter.

Film räägib Briti kuninganna Elizabeth II isa George VI (filmi alguses prints Albert) troonilepääsemisest ja kõnedefektist jagusaamisest. Teda aitab austraalia logopeed Lionel Logue. Lõpuks saigi George VI 1939. aasta septembris laitmatult hakkama raadioesinemisega, milles Suurbritannia kuulutas sõja Saksamaale.

Hooper hakkas filmi tegemiseks materjali koguma juba 1970. aastate lõpul, vesteldes filmitegelaste prototüüpide ja nende järeltulijatega. Kuid George VI abikaasa Elizabeth Bowes-Lyon palus tema eluajal seda filmi mitte valmis teha ja alles pärast tema surma 2002. aastal hakkas Hooper selle projektiga edasi töötama. 

Film võitis mainekaid auhindu Euroopa ja Ameerika filmifestivalidel. Film kandideeris 27. veebruaril 2011 toimunud galal 12 Oscarile ja võitis neist 4, muu hulgas parima filmi oma. Kuna filmi produtseerisid ka austraallased, siis ühtlasi tähendas see Austraalia esimest parima filmi Oscarit.

Filmi tegemiseks kulus 8 miljonit naelsterlingit ja ta teenis 250 miljonit naelsterlingit.

Selles filmis mängisid Briti kuningaid eri rahvusest näitlejad: George V-t iirlane Michael Gambon, Edward VIII-t austraallane Guy Pearce ja George VI-t inglane Colin Firth.

Tõepära 

Üldiselt kajastab film sündmusi nii, nagu need toimusid. Siiski on üksikuid erinevusi. Kõigepealt on pikendatud kõneravi ajalist kestust. Lionel Logue hakkas prints Alberti kogelemist ravima 1926. aasta oktoobris ja ta saavutas kiiresti edu: juba 7 kuud hiljem, 1927. aastal suutis Albert Canberras Austraalia Vana parlamendihoone avamisel pidada kõne ilma kogelemata. Filmis on raviperiood venitatud aastatepikkuseks. Edward VIII troonist loobumise kriis toimus alles kümmekond aastat pärast Alberti paranemist kogelusest.

Winston Churchillile on filmis antud ülemäära suur roll. See tuleneb asjaolust, et tänapäeva filmivaatajad ei tunne teisi tolle ajal poliitikuid, näiteks Edward Woodi ja Samuel Hoare'i. Erinevalt filmist oli Churchill vastu Edward VIII loobumisele troonist ja ärgitas teda loobumissurvele vastu seisma, mistõttu George VI suhtus oma esimestel valitsusaastatel Churchilli üsna leigelt.

Reiting 

Filmide Klassifitseerimise Briti Nõukogu andis esialgu filmile reitingu "15", mis tähendas, et alla 15-aastased ei tohi filmi vaadata. Põhjuseks on koht, kus Logue soovitab kuningal sündsusetusi karjuda, et stressi maandada. Hooper kritiseeris seda otsust, viidates asjaolule, et näiteks filmid "Salt" ja "Casino Royale", mis sisaldasid üksikasjalikke piinamisstseene, said reitingu "12A", mis lubas 12-aastastel neid täiskasvanute juuresolekul vaadata. Ka Bonham Carter kritiseeris seda otsust, öeldes, et see film on täis inimlikkust ja selles puudub igasugune vägivald. Lõpuks andis nõukogu sellelegi filmile reitingu "12A".

Ameerika Filmistuudiote Assotsiatsioon andis filmile reitingu "R", mis tähendab, et keegi ei tohi seda enne 17-aastaseks saamist ilma täiskasvanute juuresolekuta vaadata. Filmi tegevdirektor Harvey Weinstein kaalus filmi ümberlõikamist, et seal vandesõnu ei oleks, aga Hooper keeldus seda tegemast, kuigi kaalus kõigi vandesõnade asendamist piiksudega. Pärast seda, kui film Oscari võitis, valmis USA-s filmist versioon, milles kõik vandesõnad olid nii-öelda maha keeratud, nii et neid enam kuulda polnud. Niimoodi toimetatud film sai reitingu PG-13.

Näitlejad 
 Colin Firth – prints Albert, hilisem kuningas George VI
 Geoffrey Rush – Lionel Logue
 Helena Bonham Carter – Elizabeth Bowes-Lyon, kuningas George VI kuninganna-abikaasa
 Guy Pearce – prints Edward, hilisem kuningas Edward VIII
 Michael Gambon – George V
 Timothy Spall – Winston Churchill
 Jennifer Ehle – Myrtle Gruenert Logue
 Derek Jacobi – Canterbury peapiiskop Cosmo Gordon Lang
 Anthony Andrews – Stanley Baldwin
 Eve Best – Wallis Simpson (Wallis Windsor), Windsori hertsoginna
 Freya Wilson – Printsess Elizabeth
 Ramona Marquez – Printsess Margaret
 Claire Bloom – Kuninganna Mary, George V abikaasa
 Tim Downie – Gloucesteri hertsog prints Henry

Auhinnad 
Briti Filmi- ja Telekunsti Akadeemia auhind (2011)
 Parim film
 Parim meesnäitleja – Colin Firth
 Parim algupärane stsenaarium – David Seidler
 Parim meeskõrvalosatäitja – Geoffrey Rush
 Parim naiskõrvalosatäitja – Helena Bonham Carter
 Parim filmimuusika – Alexandre Desplat

Briti Sõltumatu Filmiauhind (2010)
 Parim Briti film
 Parim meesnäitleja – Colin Firth
 Parim algupärane stsenaarium – David Seidler
 Parim meeskõrvalosatäitja – Geoffrey Rush
 Parim naiskõrvalosatäitja – Helena Bonham Carter

Kuldgloobus (2011)
 Parim draamafilmi meesnäitleja – Colin Firth

Oscar (2011)
 Parim film
 Parim lavastaja – Tom Hooper
 Parim meespeaosa – Colin Firth
 Parim algupärase stsenaarium – David Seidler

Välislingid 
 
"Kuninga kõne": kas meisterlik kogelemine toob Oscari?, Õhtulehe veebiväljaanne, 26. jaanuar 2011

Suurbritannia filmid
Ajaloolised filmid
Draamafilmid
Eluloofilmid
Eepilised filmid
2010. aasta filmid